(vovworld) – ຕໍ່ໜ້າເລື່ອງຈີນກັກ ກຳປັ່ນ QNg 94912 TS ພ້ອມກັບຊາວປະມົງຫວຽດນາມ 6 ຄົນ, ພ້ອມທັງໃນໄລຍະຜ່ານມາ, ຝ່າຍຈີນ ຍັງມີການກະທຳກີດຂວາງ, ຕຳໃສ່ກຳປັ່ນຫາປາຂອງຫວຽດນາມ ໃຫ້ເປ່ເພ ແລະ ຖືກຈົມນ້ຳ ໃນຂະນະທີ່ພວມຫາປາບົນທະເລທີ່ເປັນມູນເຊື້ອຂອງຫວຽດນາມ, ເຮັດໃຫ້ຊາວປະມົງຖືກບາດເຈັບ. ວັນທີ 07/07, ສະມາຄົມອາຊີບການປະມົງຫວຽດນາມ ຄັດຄ້ານຢ່າງແຮງ ຕໍ່ບັນດາການກະທຳທີ່ຜິດພາດ, ຈອງທອງຂອງຝ່າຍຈີນ. ສະມາຄົມອາຊີບການປະມົງຫວຽດນາມ ຮຽກຮ້ອງຈີນ ຈົ່ງຢຸດຕິບັນດາການກະທຳລ່ວງລ້ຳ, ກໍ່ກວນ, ກີດຂວາງ, ປຸ້ນສະດົມຊັບສິນ, ຈັບຕົວກັກຂັງຊາວປະມົງຫວຽດນາມຢ່າງຜິດກົດໝາຍໃນທັນທີ ແລະ ທົດແທນຄວາມເສຍຫາຍກ່ຽວກັບຊີວິດ ແລະ ຊັບສິນໃຫ້ແກ່ຊາວປະມົງຫວຽດນາມ. ສະມາຄົມອາຊີບການປະມົງຫວຽດນາມ ກໍ່ສະເໜີໃຫ້ບັນດາອົງການທີ່ກ່ຽວຂ້ອງຂອງຫວຽດນາມ ອອກສຽງຄັດຄ້ານ, ສະກັດກັ້ນບັນດາການກະທຳລະເມີດຂອງຈີນ, ຮຽກຮ້ອງໃຫ້ຝ່າຍຈີນ ປ່ອຍຕົວຊາວປະມົງ ແລະ ກຳປັ່ນຂອງຫວຽດນາມ, ພ້ອມທັງມີມາດຕະການປົກປ້ອງຊີວິດໃຫ້ຊາວປະມົງ 6 ຄົນທີ່ຖືກຈັບຕົວດັ່ງກ່າວ.
ຕາມບົດລາຍງານຂອງຊາວປະມົງ ແລະ ສະມາຄົມອາຊີບການປະມົງກວາງຫ້ງາຍ, ໃນຕອນເຊົ້າວັນທີ 03/07/2014, ກຳປັ່ນຫາປາຂອງຄອບຄົວລຸ່ງ ຫວໍດາດ, ຕາແສງ ໂຟ໋ແທກ, ເມືອງດຶດໂຟ, ກວາງຫງ້າຍ ໝາຍເລກ QNg 94912 TS ໂດຍລູກຄິງ ຫວໍເຕີນແຕວ ເປັນກັບຕັນເຮືອພ້ອມກັບຊາວປະມົງ 5 ຄົນພວມຫາປາຢູ່ເຂດຫາປາທີ່ເປັນມູນເຊື້ອໃນອ່າວພາກເໜືອ ໄດ້ຖືກຝ່າຍຈີນ ຈັບກັກຂັງກຳປັ່ນ ແລະ ຊາວປະມົງພາໄປຈີນ.